Kamila Valijeva
Kamila Valijeva (krievu: Камила Валерьевна Валиева, tatāru: Камилә Валерий кызы Вәлиева, Kamilä Valeriy qızı Välieva, dzimusi 2006. gada 26. aprīlī) ir tatāru izcelsmes Krievijas daiļslidotāja. 2022. gada Eiropas čempione (rezultāts anulēts), divkārtēja Krievijas čempionāta medaļniece. Pašreizējā pasaules rekordiste īsajā, izvēles programmā, kā arī kopējā punktu summā, kopumā karjeras laikā uzstādījusi deviņus pasaules rekordus. Piedalījusies 2022. gada ziemas olimpiskajās spēlēs Pekinā, kur komandu sacensībās izcīnīja zelta medaļu. Olimpisko spēļu laikā tika izplatīta informācija, ka sportistes dopinga analīzēs 2021. gada decembrī tika atklāts trimetazidīns (var uzlabot sportista izturību) un uztura bagātinātāji. Tika uzsākta izmeklēšana, lai noteiktu, vai K. Valijeva tiks apbalvota ar Pekinas olimpiskajās spēlēs izcīnītām medaļām. Pēc izmeklēšanas sportistei tika piespriesta četru gadu diskvalifikācija un viņas olimpiskā medaļa, kā arī Eiropas čempionāta zelta medaļas tika atņemtas. Pārējā Krievijas komanda tomēr saglabāja savu zelta medaļas Pekinas olimpiādes daiļslidošanas komandu sacensībās, jo no kopējā rezultāta tika izņemti K. Valijevas punkti, bet komanda netika diskvalificēta. Vēlākajā izmeklēšanā tika atklāts, ka nepilngadīgajai daiļslidotājai divus gadus tika norādīts lietot 56 medikamentus un uztura bagātinātājus.